

Na temelju članka 13. Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23/18., 11/19., 14/21.) u svezi članka 75. stavka 1. točke 7. Zakona o sportu („Narodne novine“, broj: 71/06., 150/08., 124/10., 124/11., 86/12., 94/13., 85/15.,19/16., 98/19.,47/20.,77/20.), Izmjena i dopuna Proračuna Grada Dubrovnika za 2023. („Službeni glasnik Grada Dubrovnika“, br. 11/23), gradonačelnik Grada Dubrovnika putem Upravnog odjela za obrazovanje, šport, socijalnu skrb i civilno društvo objavljuje

**JAVNI POZIV**

**za sufinanciranje velikih međunarodnih sportskih natjecanja koja se odvijaju na dubrovačkom području u 2023. godini**

Temeljni ciljevi raspisivanja Javnog poziva za sufinanciranje predstavljaju, poticanje i potporu organizacije velikih međunarodnih sportskih natjecanja koja se odvijaju na dubrovačkom području, popularizacije sporta na međunarodnom nivou kao načina promocije sportskih vrijednosti Dubrovnika i Republike Hrvatske, poticanje organiziranja velikih sportskih manifestacija s ciljem približavanja sporta građanima, jačanja volonterizma na lokalnoj razini, animacije djece i mladih za bavljenje sportom, prevencije zdravlja, poticanje dodatne medijske eksponiranosti i promocije te prisustva Dubrovnika na međunarodnom sportskom i turističkom tržištu

Održavanje velikih sportskih manifestacija nacionalne i međunarodne važnosti na području Grada Dubrovnika doprinose međunarodnoj afirmaciji i popularizaciji dubrovačkog i hrvatskog sporta u svijetu tako i u našoj zemlji. Velike sportske manifestacije nacionalne i međunarodne važnosti, podrazumijevaju međunarodna sportska natjecanja koja privlače veliku pažnju i interes široke sportske i društvene javnosti te potiču i unapređuju razvoj sporta na području Grada Dubrovnika i Republike Hrvatske. S obzirom na turističku orijentaciju Grada Dubrovnika i Republike Hrvatske kroz ovu aktivnost želi se povezati organizacija velikih sportskih manifestacija i turizma budući da u ekonomskom smislu ovakve sportske manifestacije snažno utječu na lokalnu zajednicu. Također to donosi veliki efekt na društvenom i turističkom planu. Grad Dubrovnik prepoznaje opću društvenu i gospodarsku korisnost turizma i sporta uz efekte produžetka turističke sezone i to posebice u pred i posezoni. Sport involviran u turizam uz pomoć proaktivnog marketinga privlači novi potrošački segment, otvara nova geografska tržišta, sadržajno unapređuje postojeće i uspostavlja nove sustave doživljaja te pomaže očuvanju prostora i kulturne baštine.

1. **IZNOS FINANCIJSKE POTPORE**

Sredstva za provedbu Javnog poziva osigurana su u Izmjenama i dopunama Proračuna Grada Dubrovnika za 2023. godinu („Službeni glasnik Grada Dubrovnika“, br. 12/23 ) u ukupnom iznosu od 150.000 eura.

* Najmanji iznos sufinanciranja po sportskoj manifestaciji koji prijavitelj može zatražiti je 13.272,00 EUR, a najveći 66.360,00 EUR s time da zatraženi iznos, koji mora biti unutar navedenih iznosa, ne smije iznositi više od 60% od cjelokupnog iznosa potrebnog za organizaciju velike sportske manifestacije
* Ostatak sredstava potrebnih za organizaciju sportske manifestacije prijavitelji su dužni osigurati iz ostalih izvora.
* sufinancirat će provedba do 5 sportskih manifestacija.
* Cjelokupni iznos za organizaciju manifestacije odnosi se isključivo i samo na financijske prihode, a ne i na dobra poput donacija u vidu zakupa prostora, donacija plakata, itd.
* Odobreni iznos sufinanciranja isplatit će se korisniku sufinanciranja, jednokratno u roku ne kraćem od 45 dana prije početka održavanja manifestacije. U slučaju da se manifestacija održi prije potpisivanja ugovora, odobreni iznos sufinanciranja korisniku će biti isplaćen jednokratno, u roku od 30 dana od dana potpisivanja ugovora.
* Svaki prijavitelj može prijaviti i ugovoriti sufinanciranje najviše jedne velike sportske manifestacije u okviru ovog Javnog poziva.

1. **UVJETI JAVNOG POZIVA**

Grad Dubrovnik sufinancirat će troškove organizacije velikih sportskih manifestacija koje u smislu ovog Javnog poziva, predstavljaju velika sportska natjecanja međunarodnog karaktera čiji proračun za organiziranje manifestacije iznosi najmanje 150.000,00 EUR, a koja se održavaju na području Grada Dubrovnika u vremenskom periodu od 1. siječnja 2023. godine do 31. prosinca 2023. godine.

Velike sportske manifestacije nacionalne i međunarodne važnosti na području Grada Dubrovnika podrazumijevaju sportske manifestacije čiji su nositelji i organizatori:

* nacionalni sportski savezi koji organiziraju sportska natjecanja europske ili svjetske važnosti u skladu s međunarodnim propozicijama, te su svojim matičnim međunarodnim asocijacijama aplicirali Dubrovnik kao domaćina natjecanja
* udruge ili trgovačka društva koja imaju važeće licence međunarodnih sportskih asocijacija i udruženja, te planiranu sportsku manifestaciju organiziraju na području Dubrovnika
* udruge ili trgovačka društva koje imaju ovlaštenja ili licence sportskih brendova svjetske razine te planiranu sportsku manifestaciju organiziraju na područje Dubrovnika.

1. **PRIHVATLJIVI PRIJAVITELJI**

Prijavitelj na Javni poziv mora biti pravna osoba, koja ispunjava sljedeće uvjete:

* upisana je u Registar udruga Republike Hrvatske i djeluje na području Republike Hrvatske najmanje godinu dana zaključno s danom objave Natječaja;
* upisana je u Registar neprofitnih organizacija pri Ministarstvu financija i vodi transparentno financijsko poslovanje u skladu s propisima o neprofitnom računovodstvu;
* upisana je u Registar sportskih djelatnosti - registrirana za obavljanje sportske djelatnosti sukladno odredbama Zakona o sportu ili upisana u Evidenciju pravnih osoba u sportu Nacionalnog informacijskog sustava u sportu;
* uskladila je svoj Statut s odredbama Zakona o udrugama i Zakona o sportu ili je podnijela zahtjev za usklađivanjem statuta nadležnom uredu (što dokazuje potvrdom nadležnog ureda);
* svojim statutom je opredijeljena za obavljanje djelatnosti i aktivnosti koje su predmet sufinanciranja;
* pravodobno je i u cijelosti ispunila ugovorene obveze preuzete na temelju prijašnjih ugovora o dodjeli bespovratnih sredstava prema Gradu Dubrovniku i svim drugim davateljima financijskih sredstava iz javnih izvora;
* čiji ukupni proračun za organiziranje manifestacije iznosi minimalno 150.000,00 eura;
* ukupni proračun za organizaciju manifestacije odnosi se isključivo i samo na financijske prihode, a ne i na dobra poput donacija u vidu zakupa prostora, donacija plakata, itd.
* ima materijalne i ljudske resurse za organizaciju prijavljene velike sportske manifestacije;
* osoba ovlaštena za zastupanje udruge (i potpisivanje ugovora o dodjeli financijskih sredstava) je u mandatu, što se potvrđuje uvidom u Registar udruga;
* prijavitelji mogu biti i specijalizirane tvrtke za organiziranje sportskih natjecanja, odnosno trgovačka društva upisana u registar sportske djelatnosti ili imaju u opisu djelovanja ili su registrirana za obavljanje sportske djelatnosti ukoliko je to u interesu Grada Dubrovnika
* protiv osobe/a ovlaštene za zastupanje udruge/tvrtke ne vodi se kazneni postupak i nije pravomoćno osuđena za počinjenje kaznenog djela iz članka 111. Zakona o sportu;
* osoba ovlaštena za zastupanje udruge i osoba ovlaštena za zastupanje partnera nije pravomoćno osuđena za prekršaj i kaznena dijela iz članka 48. stavku 2. alineji c) i d) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge;
* uredno ispunjava obveze plaćanja doprinosa za mirovinsko i zdravstveno osiguranje i plaćanje poreza te druga davanja prema državnom proračunu i proračunima jedinica lokalne i područne (regionalne) samouprave, što dokazuje potvrdom izdanom od strane Ministarstva financija – Porezne uprave;
* za prijavljenu veliku sportsku manifestaciju osigurala je sredstva za sufinanciranje i iz ostalih izvora u iznosu ne manjem od 40% iznosa potrebnog za organizaciju velike sportske manifestacije
* Prijavitelji na Javni poziv mogu imati partnere u organizaciji velike sportske manifestacije.
* Prihvatljivi partner može biti udruga, ustanova ili trgovačko društvo upisani u registar sportske djelatnosti i registrirani za obavljanje sportske djelatnosti sukladno Zakonu o sportu.
* Partneri moraju na odgovarajući način zadovoljiti sve uvjete prihvatljivosti koji vrijede za prijavitelja i o istome dostaviti dokaze prilikom prijave na Javni poziv.
* Prijavitelj i partner prijavi trebaju priložiti popunjenu, potpisom odgovorne osobe te pečatom ovjerenu izjavu o istinitosti podataka, ispunjavanju uvjeta za javljanje na Javni poziv, nepostojanju dvostrukog financiranja i izjavu o partnerstvu.

1. **PRAVO PRIJAVE NA JAVNI POZIV NEMAJU**

* prijavitelji koji su aplicirali na bilo koji javni poziv iz oblasti sportske djelatnosti koja se sufinancirala iz nekog od programa/projekta kroz Proračun Grada Dubrovnika za 2023. godinu, odnosno kod kojih postoji dvostruko financiranje za aplicirani športski program;
* ogranci, podružnice i slični ustrojbeni oblici udruga koji nisu osnovani sukladno Zakonu o udrugama i registrirani sukladno Zakonu o sportu;
* udruge koje nisu uskladile statute sukladno članku 55. stavku 1. Zakona o udrugama;
* udruge koje nisu upisane u Registar neprofitnih organizacija i/ili ne vode transparentno financijsko poslovanje;
* udruge, tvrtke i trgovačka društva koja su nenamjenski trošile prethodno dodijeljena sredstva iz proračuna Grada Dubrovnika (nemaju pravo prijave sljedeće dvije godine, računajući od godine u kojoj su provodile program/projekt);
* udruge, tvrtke i trgovačka društva protiv kojih je pokrenut stečajni postupak, odnosno postupak likvidacije, ili sudovi upravljaju njegovim poslovima, ili su u postupku nagodbe s vjerovnicima ili drugom srodnom postupku prema važećim propisima;
* udruge, tvrtke i trgovačka društva koja nisu ispunila obveze vezane uz plaćanje doprinosa ili poreza;
* udruge, tvrtke i trgovačka društva čiji je jedan od osnivača politička stranka;
* udruge, tvrtke i trgovačka društva u kojima se protiv odgovorne osobe prijavitelja vodi kazneni postupak

1. **PRIHVATLJIVI I NEPRIHVATLJIVI TROŠKOVI**

Grad Dubrovnik sufinancirat će najviše 60% od ukupnog iznosa potrebnog za organizaciju velike sportske manifestacije, s time da prijavitelj treba imati planirane i druge izvore financiranja koji će osigurati održivost provođenja velike sportske manifestacije.

Dokaze o sufinanciranju velike sportske manifestacije iz ostalih izvora prijavitelj je dužan dostaviti uz prijavu na Javni poziv. Obveza je i neposredan interes prijavitelja velike sportske manifestacije pružiti realističan i ekonomičan proračun projekta.

Sredstvima Javnog poziva sufinancirat će se samo stvarni i prihvatljivi troškovi nastali za potrebe organizacije i održavanja velike sportske manifestacije.

**Prihvatljivi troškovi za organizaciju velike sportske manifestacije su:**

* troškovi smještaja, prehrane i organiziranog prijevoza sportaša, stručnih timova sportaša, sudaca, delegata i volontera za vrijeme održavanja velike sportske manifestacije na dubrovačkom području;
* trošak opremanja koji se odnosi na svu potrebnu sportsku opremu, sportske rekvizite, sportska pomagala nužne za održavanje velike sportske manifestacije;
* troškovi marketinga i promocije
* troškovi printa i tiska
* troškovi službenog mjerenja vremena
* troškovi honorara ovlaštenim osobama natjecanja
* troškovi nabavke medalja, pehara, nagrada za sudionike
* troškovi video i audio produkcije
* troškovi zaštitarske, medicinske službe te ostalih službi uključenih u organizaciju
* troškovi anti-doping kontrole;
* troškovi za edukativne aktivnosti u sklopu velike sportske manifestacije.
* troškovi organiziranog prijevoza: troškovi prijevoza sudionika sportske manifestacije, stručnih timova, sudaca, delegata i volontera (najam vozila, benzin, cestarine i sl.) za vrijeme održavanja velike sportske manifestacije)

**Neprihvatljivi troškovi za organizaciju velike sportske manifestacije su:**

* troškovi smještaja i prehrane članova organizacijskog tima;
* putni troškovi članova organizacijskog tima;
* troškovi kotizacije, licence, odnosno plaćanja naknade međunarodnim sportskim organizacijama;
* putni troškovi sportaša, stručnih timova sportaša, sudaca, delegata, volontera i predavača (za dolazak i odlazak sa sportske manifestacije);
* troškovi uobičajenog poslovanja prijavitelja/partnera (plaće i ostala primanja zaposlenika, njihovi troškovi prijevoza i putovanja, pokriće gubitaka, porezi i doprinosi, kamate na kredite, carinske i uvozne pristojbe ili bilo koje druge naknade),
* najam prostora za održavanje događaja (sportskog objekta, sportske dvorane, bazena i sl.),
* nagrade, financijski fondovi i sl.;
* izrada studija, elaborata, projektne i druge dokumentacije;
* kupnja nekretnina (objekata i zemljišta) i prijevoznih sredstava;
* troškovi čije je financiranje predviđeno Državnim proračunom Republike Hrvatske i koji se u cijelosti mogu financirati prema posebnim propisima (npr. Zakonom o sportu, Zakonom o regionalnoj (područnoj) i lokalnoj samoupravi itd.);
* svi drugi troškovi koji nisu vezani uz realizaciju i ciljeve prijavljene velike sportske manifestacije, a čija je jedina svrha osobna korist članova/članica prijavitelja/partnera;
* troškovi koji su usmjereni na političke ili religijske ciljeve/ili aktivnosti;
* nabava informatičke opreme (računala, prijenosna računala, tableti, pisači, projektori, vanjska memorija i slično.);
* troškovi koji nisu izvršeni za potrebe organiziranja i vođenja prijavljene sportske manifestacije;

Javnim pozivom se neće financirati organizacija redovnih natjecanja na lokalnoj, regionalnoj i nacionalnoj razini poput prvenstava i kupova u nadležnosti nacionalnih sportskih saveza odnosno saveza pripadajućeg sporta. Troškovi partnera koji sudjeluju u organizaciji velike sportske manifestacije smatraju se opravdanim na isti način kao i troškovi samog prijavitelja. Prilikom ocjenjivanja kvalitete prijave velike sportske manifestacije ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova. Prije izrade nacrta Odluke o dodjeli financijskih sredstava Grad Dubrovnik će kontrolirati prihvatljivost troškova u obrascu financijskog izvještaja za velike sportske manifestacije.

1. **PRAVILA VIDLJIVOSTI PRI PROVEDBI SPORTSKE MANIFESTACIJE**

Korisnik mora osigurati vidljivost sufinanciranja velike sportske manifestacije od strane Grada Dubrovnika na način da na vidljivom mjestu istakne logotip i naziv Grada Dubrovnika. Logotip Grada Dubrovnika dostavit će se korisniku na njegov zahtjev.

1. **DOKUMENTACIJA ZA PRIJAVU NA JAVNI POZIV**

Sva dokumentacija potrebna za prijavu na Javni poziv popisana je u Uputama za prijavitelje, a potrebni obrasci nalaze se na mrežnoj stranici Grada Dubrovnika [www.dubrovnik.hr](http://www.dubrovnik.hr/) .

1. **NAČIN PRIJAVE SPORTSKIH PROGRAMA ZA SUFINANCIRANJE VELIKIH MEĐUNARODNIH SPORTSKIH NATJECANJA KOJE SE ODVIJAJU NA DUBROVAČKOM PODRUČJU U 2023. GODINI**

Propisanu dokumentaciju potrebno je dostaviti u zatvorenoj omotnici preporučenom poštom, dostavom ili osobno (predaja u urudžbenom uredu) na adresu:

**GRAD DUBROVNIK**

**Pred Dvorom 1**

**20 000 Dubrovnik**

Na vanjskom dijelu omotnice potrebno je istaknuti puni naziv i adresu prijavitelja s napomenom:

**Javni poziv za sufinanciranje velikih međunarodnih sportskih natjecanja koje se odvijaju na dubrovačkom području u 2023. godini**

**ZA JAVNI POZIV - NE OTVARAJ**

Cjelokupna prijavna dokumentacija može se podnijeti i elektroničkim putem korištenjem elektroničkog sustava prijavljivanja koji će biti dostupan na mrežnoj stranici Upravnog odjela za obrazovanje, šport, socijalnu skrb i civilno društvo Grada Dubrovnika.

Postupak zaprimanja, otvaranja i pregleda dostavljenih prijava, ocjena prijava, donošenje odluke o dodjeli financijskih sredstava, ugovaranje i podnošenje prigovora detaljno su opisani u Uputama za prijavitelje na Javni poziv.

1. **ROKOVI I NAČIN OBJAVE PRIHVAĆENIH PRIJAVA**

**Javni poziv otvoren je od 24. srpnja do 24. kolovoza 2023.**

Obrasci za prijavu s detaljnim Uputama za prijavitelje nalaze se na mrežnoj stranici Grada Dubrovnika [www.dubrovnik.hr](http://www.dubrovnik.hr/) .

Sva pitanja vezana uz Javni poziv mogu se postaviti isključivo elektroničkim putem, slanjem upita na sljedeću e-adresu: [d](mailto:drustvenedj@dubrovnik.hr)brcic@dubrovnik.hr

U svrhu osiguranje ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

Sve prijave koje budu poslane izvan roka neće se uzeti u razmatranje.

**Napomena:**

Temeljem Zakona o pravu na pristup informacijama ( „Narodne novine“, br. 25/13 i 85/15), Grad Dubrovnik kao davatelj financijskih sredstava i kao tijelo javne vlasti, dužno je radi upoznavanja javnosti omogućiti pristup informacijama o svom radu pravodobnom objavom na internetskim stranicama ili u javnom glasilu. Sukladno Zakonu te u interesu javnosti, Grad Dubrovnik objavljuje sve donesene akte na službenoj internetskoj stranici i u Službenom glasniku Grada Dubrovnika. Slijedom navedenog, smatrat će se da je podnositelj prijave na ovaj Javni poziv koji sadrži i njegove osobne podatke, uz tražene priloge, dao dopuštenje za njihovo prikupljanje, obradu i korištenje istih javnom objavom, a u svrhu za koju su prikupljeni.

KLASA:620-01/23-03/

URBROJ: 2117-1-01-23-3

Dubrovnik, 17. srpnja 2023.

Gradonačelnik

Mato Franković